Κανονισμός (ΕΚ) αριθ. 428/2003 της Επιτροπής

της 12ης Φεβρουαρίου 2003

για την κατάρτιση της μεθόδου κατανομής των πρόσθετων ποσοτήτων που προκύπτουν από την αύξηση των ποσοστώσεων που επιφέρει ο κανονισμός (ΕΚ) αριθ. 427/2003 του Συμβουλίου στις κοινοτικές ποσοτικές ποσοστώσεις του 2002 και 2003 για ορισμένα προϊόντα καταγωγής Λαϊκής Δημοκρατίας της Κίνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 520/94 του Συμβουλίου, της 7ης Μαρτίου 1994, για τη θέσπιση διαδικασίας κοινοτικής διαχείρισης των ποσοτικών ποσοστώσεων(1), όπως τροποποιήθηκε τελευταία από τον κανονισμό (ΕΚ) αριθ. 138/96(2), και ιδίως τα άρθρα 9 και 13,

τον κανονισμό (ΕΚ) αριθ. 1394/2001 της Επιτροπής, της 9ης Ιουλίου 2001, για τη θέσπιση διαδικασιών διαχείρισης των ποσοτικών ποσοστώσεων για το 2002 όσον αφορά ορισμένα προϊόντα καταγωγής Λαϊκής Δημοκρατίας της Κίνας(3),

τον κανονισμό (ΕΚ) αριθ. 1498/2002 της Επιτροπής, της 21ης Αυγούστου 2002, για τη θέσπιση διαδικασιών διαχείρισης των ποσοτικών ποσοστώσεων για το 2003 όσον αφορά ορισμένα προϊόντα καταγωγής Λαϊκής Δημοκρατίας της Κίνας(4),

Εκτιμώντας τα ακόλουθα:

(1) Με τον κανονισμό (ΕΚ) αριθ. 1995/2001(5) η Επιτροπή προσδιόρισε τις ποσότητες που κατανέμονται στους εισαγωγείς δυνάμει των κοινοτικών ποσοτικών ποσοστώσεων του 2002 για ορισμένα προϊόντα καταγωγής Λαϊκής Δημοκρατίας της Κίνας.

(2) Με τον κανονισμό (ΕΚ) αριθ. 2077/2002(6) η Επιτροπή προσδιόρισε τις ποσότητες που κατανέμονται στους εισαγωγείς δυνάμει των κοινοτικών ποσοτικών ποσοστώσεων του 2003 για ορισμένα προϊόντα καταγωγής Λαϊκής Δημοκρατίας της Κίνας.

(3) Το άρθρο 21 παράγραφος 1 του κανονισμού (ΕΚ) αριθ. 427/2003 του Συμβουλίου, της 3ης Μαρτίου 2003, περί τροποποιήσεως του κανονισμού (ΕΚ) αριθ. 519/94 του Συμβουλίου για το κοινό καθεστώς εισαγωγών από ορισμένες τρίτες χώρες(7) προβλέπει ότι η Επιτροπή θα καθορίσει τη μέθοδο κατανομής για τις πρόσθετες ποσότητες για τα έτη 2002 και 2003 που προκύπτουν από την αύξηση των ποσοστώσεων που προβλέπεται στο παράρτημα ΙΙ του ίδιου κανονισμού και κατάλληλη περίοδο για τη χρησιμοποίησή τους.

(4) Συνεπώς, θα πρέπει να θεσπιστούν απλές διοικητικές διαδικασίες για να μπορέσουν οι κοινοτικοί εισαγωγείς να εισάγουν τις πρόσθετες ποσότητες που καθορίζει ο κανονισμός (ΕΚ) αριθ. 427/2003·

(5) Τα μέτρα που προβλέπει ο παρών κανονισμός είναι σύμφωνα με τη γνώμη της επιτροπής για τη διαχείριση των ποσοστώσεων που συστάθηκε με το άρθρο 22 του κανονισμού (ΕΚ) αριθ. 520/94,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Οποιοσδήποτε εισαγωγέας ήταν κάτοχος άδειας εισαγωγής που εκδόθηκε για το 2002 με βάση τον κανονισμό (ΕΚ) αριθ. 1995/2001, για προϊόντα που υπάγονται στους κωδικούς ΕΣ/ΣΟ ex 6402 99, ex 6403 91, ex 6403 99, ex 6404 11 και 6404 19 10, έχει το δικαίωμα να εισάγει πρόσθετη ποσότητα 10,25 % της ποσότητας που αναφέρεται στην εν λόγω άδεια εισαγωγής. Οποιοσδήποτε εισαγωγέας ήταν κάτοχος άδειας εισαγωγής που εκδόθηκε για το 2002 με βάση τον κανονισμό (ΕΚ) αριθ. 1995/2001, για προϊόντα που υπάγονται στους κωδικούς ΕΣ/ΣΟ 6403 51 και 6403 59, έχει το δικαίωμα να εισάγει πρόσθετη ποσότητα 15,5 % της ποσότητας που αναφέρεται στην εν λόγω άδεια εισαγωγής. Οποιοσδήποτε εισαγωγέας ήταν κάτοχος άδειας εισαγωγής που εκδόθηκε για το 2002 με βάση τον κανονισμό (ΕΚ) αριθ. 1995/2001 για προϊόντα που υπάγονται στους κωδικούς ΕΣ/ΣΟ 6911 10 και 6912 00, έχει το δικαίωμα να εισάγει πρόσθετη ποσότητα 32,25 % της ποσότητας που αναφέρεται στην εν λόγω άδεια εισαγωγής.

Άρθρο 2

Η αρμόδια αρχή εκδίδει συμπληρωματική άδεια για τις πρόσθετες ποσότητες που αναφέρονται στο άρθρο 1.

Η συμπληρωματική άδεια ισχύει έως τις 31 Δεκεμβρίου 2003 και εκδίδεται δωρεάν, με πιστοποίηση από την αρμόδια αρχή.

Άρθρο 3

Οποιοσδήποτε εισαγωγέας έχει άδεια εισαγωγής που εκδόθηκε για το 2003 με βάση τον κανονισμό (ΕΚ) αριθ. 2077/2002, για προϊόντα που υπάγονται στους κωδικούς ΕΣ/ΣΟ ex 6402 99, ex 6403 91, ex 6403 99, ex 6404 11 και 6404 19 10, έχει το δικαίωμα να εισάγει πρόσθετη ποσότητα 21,28 % της ποσότητας που αναφέρεται στην εν λόγω άδεια εισαγωγής. Οποιοσδήποτε εισαγωγέας έχει άδεια εισαγωγής που εκδόθηκε για το 2003 με βάση τον κανονισμό (ΕΚ) αριθ. 2077/2002, για προϊόντα που υπάγονται στους κωδικούς ΕΣ/ΣΟ 6403 51 και 6403 59, έχει το δικαίωμα να εισάγει πρόσθετη ποσότητα 32,83 % της ποσότητας που αναφέρεται στην εν λόγω άδεια εισαγωγής. Οποιοσδήποτε εισαγωγέας έχει άδεια εισαγωγής που εκδόθηκε για το 2003 με βάση τον κανονισμό (ΕΚ) αριθ. 2077/2002, για τα προϊόντα που υπάγονται στους κωδικούς ΕΣ/ΣΟ 6911 10 και 6912 00, έχει το δικαίωμα να εισάγει πρόσθετη ποσότητα 52,09 % της ποσότητας που αναφέρεται στην εν λόγω άδεια εισαγωγής.

Άρθρο 4

Για τους σκοπούς του άρθρου 3:

- κάθε κάτοχος άδειας προσκομίζει την άδεια εισαγωγής στην αρμόδια αρχή που την εξέδωσε. Η αρμόδια αρχή ενσωματώνει στην άδεια μνεία που αναφέρει ότι η πρόσθετη ποσότητα χορηγήθηκε στον κάτοχο της άδειας,

- ή κάθε κάτοχος άδειας προσκομίζει την άδεια εισαγωγής στην αρμόδια αρχή που την εξέδωσε και η αρμόδια αρχή καταργεί την άδεια και εκδίδει νέα. Οι ποσότητες που αναφέρονται στη νέα άδεια περιλαμβάνουν στην προκειμένη περίπτωση τις ποσότητες της άδειας που καταργήθηκε, προσαυξημένες με την πρόσθετη ποσότητα που περιγράφεται στο άρθρο 3. Τα προϊόντα που έχουν ήδη τεθεί σε ελεύθερη κυκλοφορία αφαιρούνται,

- ή η αρμόδια αρχή εκδίδει συμπληρωματική άδεια για τις πρόσθετες ποσότητες που αναφέρονται στο άρθρο 3.

Η μνεία στην ισχύουσα άδεια και η έκδοση νέων αδειών πραγματοποιούνται δωρεάν, με πιστοποίηση από την αρμόδια αρχή.

Άρθρο 5

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 12 Φεβρουαρίου 2003.

Για την Επιτροπή

Pascal Lamy

Μέλος της Επιτροπής

(1) ΕΕ L 66 της 10.3.1994, σ. 1.

(2) ΕΕ L 21 της 27.1.1996, σ. 6.

(3) ΕΕ L 187 της 10.7.2001, σ. 31.

(4) ΕΕ L 225 της 22.8.2002, σ. 15.

(5) ΕΕ L 271 της 12.10.2001, σ. 18.

(6) ΕΕ L 319 της 23.11.2002, σ. 12.

(7) Βλέπε σελίδα 1 της παρούσας Επίσημης Εφημερίδας.